Onwettige immigrant wéér vas | Maroela Media
'n 27-jarige onwettige Zimbabwiese immigrant en sy 23-jarige vrou is Vrydag by 'n vulstasie in Kroondal in hegtenis geneem nadat die man uit polisie-aanhouding ontsnap het. Hy was glo in aanhouding om gedeporteer te word saam met ander onwettige immigrante – 14 ander Zimbabwiërs en een Mosambieker.
Volgens brig. Thulani Ngubane van die Noordwes-polisie het die 16 immigrante tussen Dinsdagaand en Woensdagoggend uit die Rustenburg-polisiestasie se selle ontsnap deur 'n gat in die dak te sny. Dit is onbekend wat hulle gebruik het om die gat te sny.
Die man en vrou staar aanklagte van dwarsboming van die gereg asook die huisvesting van 'n voortvlugtige in die gesig. Hulle sal na verwagting Maandag in die Rustenburg-landdroshof verskyn.
"'n Interne ondersoek is van stapel gestuur en ernstige stappe sal gedoen word indien daar bevind word dat die polisiebeamptes wat aan diens was toe die immigrante ontsnap het, nalatig was," sê Ngubane.